
Ministerstvo zverejnilo indikátory kvality predprimárneho vzdelávania
Ministerstvo školstva zverejnilo návrh 57 indikátorov kvality predprimárneho vzdelávania a ranej starostlivosti, ktoré vychádzajú z Európskeho rámca kvality. Sú rozdelené do piatich pilierov (dostupnosť, zamestnanci, kurikulum, monitorovanie a evalvácia, riadenie a financovanie) a sledujú aj podporu detí so zdravotným znevýhodnením a uplatňovanie štandardov desegregácie. Kľúčovým ukazovateľom je sledovanie reálnej dochádzky, ktoré nadväzuje na európsky cieľ dosiahnuť do roku 2030 minimálne 96 % zaškolenosť detí od troch rokov veku.
Viac na stránke: https://www.minedu.sk/indikatory-kvality-predprimarneho-vzdelavania-aranej-starostlivosti-/

Optimalizácia siete škôl: pre národnostné školy nižšie limity
Ministerstvo školstva pri optimalizácii siete škôl navrhuje pre školy s vyučovacím jazykom národnostnej menšiny nižšie minimálne priemerné počty žiakov v triede: 12 na prvom stupni (ostatné školy 15) a 15 na druhom stupni (ostatné školy 18). Limity dnes spĺňa 112 zo 199 národnostných škôl. Prvé vyhodnotenie bude v roku 2030 a školy, ktoré limit nesplnia, dostanú ďalšie tri roky na zmeny. Pri rozhodovaní sa má okrem počtu žiakov zohľadniť aj dostupnosť inej školy s rovnakým vyučovacím jazykom, doprava a potreby regiónu. Koncepciu rozvoja národnostného školstva do roku 2035 chce ministerstvo predstaviť do konca roka.
Viac na stránke: https://www.minedu.sk/ministerstvo-skolstva-pri-optimalizacii-siete-skol-zohladnuje-osobitosti-narodnostneho-vzdelavania/

